Dar es Salaam
Dar-es-Salaam (Dâr as-Salâm od arapskog دار السلام, luka mira; staro ime Mzizima) sa 2.698.651 stanovnika (podatak iz 2005.) najveći je grad Tanzanije, važan ekonomski centar regije i nekadašnji glavni grad ove države (od 1996. to je Dodoma). Grad se nalazi na obali Indijskog okeana, na istoku Tanzanije i jedna je od najznačajnijih afričkih luka. Lociran na Svahili obali Dar-es-Salaam je jedan od najbrže rastućih gradova na svijetu. Do 1974, Dar es Salaam je služio kao glavni grad Tanzanije, kada su neke od funkcija glavnog grada počele da se prebacuju u Dodomu, koji je zvanično od 1996. godine glavni grad Tanzanije. Međutim, od 2018. godine, grad i dalje ostaje centar tanzanske vlade, iako se nastavlja proces potpunog prelaska Vlade Tanzanije u grad Dodomu. Pored toga, Dar es Salaam je najvažniji grad Tanzanije u oblasti umjetnosti, mode, medija, muzike, filma i televizije i vodeći finansijski centar. Grad pripada jednom od 26 regiona Tanzanije i podeljen je na tri distrikta: Kinondoni, Ilala i Temeke. Glavni je obrazovni centar Tanzanije. Tu se nalazi univerzitet Dar es Salam, kao i još nekoliko univerziteta.